KIRJALLINEN KYSYMYS E-3161/00

esittäjä(t): Carlos Ripoll y Martínez de Bedoya (PPE-DE) komissiolle

(10. lokakuuta 2000)

Aihe: Euroopan unionin rahastot

Kuten tiedetään, kunnat joutuvat yhteisön tukia hakiessaan ohjaamaan hakemuksensa aluehallituksen tai keskushallituksen kautta. Jos tämä hallitus on poliittisesti eri linjoilla kuin kunta, kunnan on vaikea saada tukea Euroopan unionilta.

Seuraukset tästä poliittisesta rangaistuksesta ovat erittäin vakavat monille yhteisön kansalaisille, joilla ei ole yhdenvertaisia mahdollisuuksia parantaa elämänsä laatua.

Jotta turvattaisiin kaikkien yhteisön kansalaisten yhdenvertaiset mahdollisuudet saada taloudellista tukea yhteisöltä, kysyn seuraavaa.

1. Millaisia ohjelmia on olemassa Euroopan unionin kuntien hyväksi ja kehittämiseksi?

2. Mitä ohjelmia on olemassa, joiden puoleen kunnat voivat suoraan kääntyä ilman keskushallituksen tai alueellisen hallituksen välitystoimia?

Michel Barnier'n komission puolesta antama vastaus

(12. joulukuuta 2000)

Kunnat voidaan lukea eri rakennerahastoista myönnettävän yhteisön rahoituksen edunsaajiin.

Kaikista nykyisellä ohjelmakaudella 20002006 Euroopan aluekehitysrahastosta (EAKR) yhteisrahoitettavista toimista on kasvanut eniten kaupunkipolitiikkaan ja erityisesti vaikeuksissa olevien kaupunkialueiden ongelmiin osoitettu budjettiosuus, ja sen, samoin kuin eri ohjelmien puitteissa tuettujen alueellisten työllisyyssopimustenkin, uskotaan helpottavan kuntien tilannetta.

Euroopan sosiaalirahaston (ESR) nykyisellä ohjelmakaudella on havaittavissa selkeä suuntaus paikallisen osallistumisen lisäämiseen ohjelmien hallinnoinnissa kaikkien tavoitteiden osalta. Useimmat jäsenvaltiot ovat ilmoittaneet aikomuksistaan käyttää yleiskattavan tuen järjestelmää tehostaakseen ohjelmien paikallista vaikutusta. Tavoitteisiin 1, 2 ja 3 kuuluvien ohjelmien ohella Equal-yhteisöaloite vaikuttaa kehityskumppanuuksiensa kautta keräämällä yhteen jonkin maantieteellisen alueen tai alan keskeiset toimijat, myös paikallisviranomaiset, ja kokoamalla niiden toiminnan yhteiseksi strategiaksi ja toimintaohjelmaksi, joiden avulla kartoitetaan uusia mahdollisuuksia kitkeä työmarkkinoilla esiintyvää syrjintää ja epätasa-arvoa.

Euroopan maatalouden ohjaus- ja tukirahastosta (EMOTR) rahoitettavissa maaseudun kehittämissuunnitelmissa noudatetaan rakennerahastojen ohjelmatyömenettelyä. Kunnat saavat erilaisia tukia esimerkiksi kylien kunnostamiseen, maaseutuelinkeinojen toiminnan kannalta olennaisten palvelujen järjestämiseen ja ympäristönsuojeluun liittyviä toimenpiteitä varten.

Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) mukaista ohjelmalähtöistä lähestymistapaa sovelletaan kaikilla EAKR:n, ESR:n ja EMOTR:n toiminta-aloilla. Kunnat eivät siis voi suoraan saada rahoitusta, mutta ne voivat jättää hakemuksensa toimivaltaisten viranomaisten hallinnoimien kansallisten ja alueellisten ohjelmien yhteydessä. Edellä mainitun asetuksen 8 artiklassa täsmennetään täydentävyyden ja kumppanuuden käsitteet ja muistutetaan, että tukitoimien täytäntöönpano on toissijaisuusperiaatteen mukaisesti jäsenvaltioiden vastuulla ja toteutettava kunkin jäsenvaltion erityistilanteen huomioon ottaen sopivalla alueellisella tasolla.

Paikallisviranomaiset voivat kuitenkin päästä suoraan osallisiksi ESR:n innovatiivisista toimista. Niiden tukikelpoisuus määräytyy Euroopan sosiaalirahastosta 12 päivänä heinäkuuta 1999 annetun Euroopan parlamentin ja neuvoston asetuksen (EY) N:o 1784/1999(2) 6 artiklan soveltamisalaan kuuluvan ensisijaisen aihepiirin perusteella. Lisäksi komissio on julkaissut toukokuussa 2000 ehdotuspyynnön paikallista sitoutumista työllisyyteen koskevista valmistelevista toimista. Paikallisviranomaiset voivat saada tätä tukea kansallisten ja kansainvälisten yhteyksiensä tai verkostojensa välityksellä paikallisten työllisyyssuunnitelmien kehittämiseksi. Lisäksi ne saavat suoraa tukea paikallisia työllisyysasioita koskevien hyvien käytäntöjen tunnistamiseen ja levittämiseen liittyvää toimintaa varten.

Komissio haluaa lisäksi muistuttaa, että Europa-sivuston osastossa Tuet ja lainat luetellaan kaikki nykyiset ohjelmat ja niiden tarjoamat rahoitusmuodot.

(1) EYVL L 161, 26.6.1999.

(2) EYVL L 213, 13.8.1999.